Persuni li mhumiex jieħdu t-tilqima jipprotestaw… oħrajn fl-isptarijiet jissieltu għal ħajjithom Miktub minn Carmen Cachia Bħalissa d-dinja hija maqsuma bejn dawk li ħadu t-tilqima konta l-Covid-19 u dawk li assolutament ma jridux jeħduha minħabba xettiċiżmu jew biżgħa ta' x'effetti ħżiena li jista' jkollha fis-snin li ġejjin. B'argumenti favur li jgħidu li l-avvanzi fil-kamp xjentifiku jgħinu jsalvaw il-ħajjiet u dawk kontra b'retorika ta' teoriji ta' konspirazzjoni, li huwa żgur hu li l-opinjonijiet differenti qegħdin iwasslu għal konsegwenzi varji bl-aktar perikoluża dik li l-biżgħa mit-tilqima qiegħda toqtol lin-nies u potenzjalment iżżomm lill-virus ikompli jinfirex minn pajjiż għall-ieħor u minn persuna għall-oħra. F'indirizz lin-nazzjon mill-White House, il-President Amerikan Joe Biden, sostna li, "l-unika pandemija li għandna bħalissa hija fost dawk li għadhom ma tlaqqmux. L-informazzjoni qarrieqa fuq il-midja soċjali dwar il-Covid-19 u t-tilqima kontrih qiegħda toqtol lin-nies u l-Facebook hemm bżonn jagħmel xi ħaġa biex iwaqqaf dan kollu". Ħafna minn dawk li għadhom ma ħadux it-tilqima qegħdin joqgħod lura milli jagħmlu dan minħabba li ma jafdawx il-produzzjoni tagħha li sar daqstant f'qasir żmien. Normalment il-fażijiet ta' ttestjar ta' tilqim kontra l-mard idum għaddej bejn it-tliet u l-ħames snin iżda dik tal-Covid-19, għal uħud "instabet, inħadmet u qiegħda tingħata fi stadji bikrija wisq mingħajr ma kien hemm biżżejjed żmien għall-kontrolli meħtieġa". Bżonn ta' trapjant tal-pulmun… Din il-biżgħa swiet qares lil għadd ta' persuni li bil-prinċipju tal-libertà tal-għażla, ma ħadux it-tilqima. Fost dawn hemm dik ta' ġuvni ta' 24 sena li bħalissa jinsab jissielet għal ħajtu sakemm isirlu trapjant doppju tal-pulmun wara li beżgħa jitlaqqam. Ir-raġel, Blake Bargatze, minn Georgia marad bil-Covid-19 u issa jinsab f'qagħda kritika minħabba li l-pulmun tiegħu m'għadux tajjeb. Huwa jinsab rikoverat fi sptar fejn stqarr id-dispjaċir kbir li għandu li ma tlaqqamx kontra l-virus. Din il-pandemija s'issa diġà qatlet 607,000 Amerikani. Bargatze kien qal lill-ġenituri tiegħu li se jipposponi għal ftit snin it-tilqima biex jevita l-possibbiltà ta' effetti kolaterali iżda meta ddaħħal l-isptar irrealizza bl-iżball li għamel. Fil-fatt, qabel ma ġie intubat, huwa talab biex jingħata t-tilqima iżda sfortunatament, għalih "kien tard wisq". Il-pazjent iddaħħal fit-taqsima tal-kura intensiva fl-10 ta' April fejn sofra kumplikazzjoijiet li għamlu ħsara kbira lill-pulmun tiegħu tant li biex jgħix issa għandu bżonn ta' trapjant. Omm Bargatze qalet li binha jrid li l-persuni xettiċi għat-tilqima ta' kontra l-Covid-19 jitgħallmu b'dak li ġara lilu u jmorru jieħduha. Protesti ħarxa "għal-libertà" F'diversi pajjiżi bħalissa għaddejjin għadd ta' protesti kbar minn persuni li jisħqu li l-pandemija tal-Covid-19 hija gidba u li l-popli qegħdin ikunu mqarrqa minn sinjuruni u politiċi li jridu jikkontrollaw lid-dinja u saħansitra jridu jnaqqsu drastikament il-popolazzjoni globali. Fil-ġranet u l-ġimgħat li għaddew saru protesti fir-Renju Unit, l-Istati Uniti, fil-Ġermanja, Brussels u Kuba fost l-oħrajn. Il-movimenti kontra l-ilbies tal-maskri, il-lockdowns u t-teħid tat-tilqima li għalihom hija "velenu fil-ġisem", qegħdin jagħmlu minn kollox biex jinfluwenzaw kemm jista' jkun nies biex jingħaqdu magħhom u jqumu kontra l-mexxejja dinjin. Il-messaġġi tagħhom huma varji bl-aktar komuni dawk li hemm pjan sigriet li jhedded l-umanità; li n-nies u t-tfal huma f'periklu jekk jieħdu t-tilqima; li m'hemmx għalfejn wieħed jilbes il-maskra u li t-tilqim fih ċippa li biha l-awtoritajiet ikunu jafu bil-movimenti kollha tiegħek. Fi ġlied li żviluppa f'Londra għadd ta' persuni ġew arrestati mentri oħrajn indarbu, inklużi uffiċjali tal-pulizija. Id-dimostrazzjoni fil-kapitali Ingliża involviet eluf ta' nies li huma kontra l-lockdown li magħhom ingħaqdu wkoll attivisti varji fosthom mill-moviment Palestinjan u dawk favur ambjent aktar nadif – l-Extinction Rebellion. Fil-Ġermanja, li n-numru ta' persuni jipprotestaw laħaq l-20,000 fil-belt ta' Kassel, l-irvell sar minħabba li ma jaqblux li jkun hemm protokolli biex ikun ikkontrollat it-tixrid ta' infezzjonijiet. Dan il-pajjiż min-naħa tiegħu kellu sitwazzjoniijiet serji u ta' tħassib rigward l-imxija tal-Covid-19 tant li kien wieħed mill-aktar pajjiżi Ewropej milquta ħażin mill-każijiet tal-pandemija. Fil-fatt huwa rrapportat li minħabba l-varjant Delta li kien dominanti sew fil-Ġermanja, in-numru ta' infezzjonijiet u anke ta' mwiet żdied ħafna b'total ta' 3.75 miljun li mardu bil-Covid-19 mentri kważi mitt elf persuna (91,404 u dejjem tiela') tilfu ħajjithom. F'dawn il-protesti kien hemm attakki kemm fuq il-pulizija kif ukoll il-ġurnalisti. Aġir kundanabbli li ma jagħmilx la ġid lis-soċjetà u lanqas ġieħ lil kull min wasal għal din it-tali vjolenza f'isem id-dritt li jipprotesta. F'Kuba pprotestaw kontra l-miżuri tal-Covid-19 minħabba kriżi finanzjarja fil-pajjiż mentri fi Brussels il-poplu saħaq li jrid il-libertà tiegħu lura. "Hija x-xjenza li għandha tiggwidana" Kontra t-teoriji ta' konspirazzjoni u l-protesti f'għadd ta' pajjiżi hemm dawk li esperjenzaw il-kruha tal-Covid-19 personalment jew minħabba qraba tagħhom. Dawn ukoll qegħdin isemmgħu leħinhom permezz ta' jagħmlu biex kulħadd jitlaqqam kontra l-virus. Fost dawn hemm l-appell mill-kirurgu Amerikan, Vivek Murthy, li tilef xejn inqas minn 10 membri tal-familja f'din il-pandemija. F'konferenza tal-aħbarijiet huwa ħareġ b'saħħa kontra l-gideb u l-informazzjoni qarrieqa li hemm dwar il-pandemija tal-Covid-19. Il-professjonista fil-qasam tas-saħħa qal li din it-tip ta' informazzjoni "hija theddida imminenti u serja għas-saħħa tan-nazzjon" u kkundanna kull "gideb" li jinxtered minn dawk li qegħdin jirrifjutaw li jieħdu t-tilqima kontra l-virus li qatel tant nies. Murthy, li t-telfa tal-għeżież tiegħu hija reali ħafna, qal li l-informazzjoni ħażina li tixxandar online, b'mod partikolari dik biex ibeżżgħu lin-nies mit-tilqima, qiegħda twassal biex il-pandemija ddum aktar magħna u dan proprju f'perjodu meta l-varjant Delta qiegħed ikompli jinfirex u jħalli ħerba fl-Istati Uniti. "Miljuni ta' Amerikani għadhom m'humiex protetti kontra l-Covid-19 u qiegħed ikollna każijiet ġodda fost dawk li ma ħadux it-tilqima. Minn stħarriġ nafu li żewġ terzi tal-persuni li m'humiex imlaqqma jew, jemmnu l-għidut żbaljat dwar it-tilqima tal-Covid, jew inkella jemmnu l-informazzjoni qarrieqa li qiegħda tinxtered fuq il-midja soċjali. Fi ftit kliem, informazzjoni ħażin swietna l-ħajja tan-nies. Kważi kull mewta li qiegħed ikollna bħalissa mill-Covid-19, setgħet tkun evitata," iddikjara dan il-kirurgu. Murthy sostna li lkoll kemm aħna għandna r-rwol li niġġieldu informazzjoni żbaljata u ħeġġeġ lill-pubbliku biex jiċċekkja darba darbtejn il-kredibbiltà tas-sorsi li jkunu qegħdin jgħaddu informazzjoni fuq il-midja soċjali. Huwa temm jgħid li importanti li din is-sitwazzjoni ma tiġix ippolitiċizzata u enfasizza li l-aktar sorsi kredibbli dwar it-tilqima m'humiex neċessarjament uffiċjali eletti jew persuni famużi, iżda l-esperti fil-qasam tas-saħħa, ix-xjenzati u t-tobba għax: "hija x-xjenza li għandha tiggwidana".